b'\n_START_ARTICLE_\nHipokratikong mukha\n_START_PARAGRAPH_\nAng Hipokratikong mukha (Ingles: Hippocratic face o Hippocratic facies; Latin: facies Hippocratica) ay ang pagbabagong nagaganap sa mukha dahil sa naghihintay na kamatayan ng isang tao o nilalang, o matagalang pagkakasakit, labis na pagdumi, lubhang kagutuman, at mga katulad. Mapapansin sa mukha ng pasyente ang pagtulis o pagtalim ng pinisil na ilong, nakalubog na mga mata, humpak na mga pilipisan (binabaybay ding palipisan) o sintido, madarama rin ang panlalamig at pag-urong o pag-atras ng mga tainga, banat at tuyong balat sa noo, namumutla o kayumangging kutis, nakalaylay, mahina o nangangalay at malalamig na mga labi. Tinatawag itong Hipokratikong mukha dahil una itong nilarawan ni Hippocrates. Kaugnay ito ng cachexia.'